کوانٹیکو (ٹی وی سلسلہ)

کوانٹیکو  جوشوا سافرن کا تخلیق کردہ ایک ٹی وی سلسلہ ہے۔ سنسنی خیز کہانی پر مشتمل اس سلسلے کی نشریات کا افتتاح 27 ستمبر 2015ء کو اے بی سی پر ہوا۔ اس کا مرکزی کردار ایلکس پیریش نامی ایف بی آئی ایجنٹ ہے، جسے بھارتی اداکارہ پریانکا چوپڑا نے نبھایا ہے۔ کہانی کے مطابق، ایلکس پر دہشت گردی کے ایک حملے میں ملوث ہونے کا شبہ ہے۔ ماضی کی جھلکیاں ایف بی آئی اکیڈمی میں ایلکس اور اُس کے ساتھیوں کی داستان بیان کرتی ہیں۔ اے بی سی نے 13 اکتوبر 2015ء کو 19 اقساط پر مشتمل مکمل سیزن کے احکامات جاری کیے۔

خاکہ 
سلسلے کی کہانی کوانٹیکو، ورجینیا میں واقع ایف بی آئی اکیڈمی میں تربیت کے لیے منتخب ہونے والے نئے ایجنٹوں اور ایجنٹ بن جانے کے بعد اُن کی زندگی کے گرد گھومتی ہے۔ ایف بی آئی میں شمولیت کی خواہش کے پیچھے ہر ایجنٹ کا ایک خاص مقصد ہے۔ ڈرامے میں دو بیانیے ساتھ ساتھ چلتے ہیں۔ ایک بیانیہ نو ماہ پہلے کے واقعات سے شروع ہوتا ہے جب یہ نئے منتخب شدہ ایجنٹ اکیڈمی میں تربیت کے لیے داخل ہوتے ہیں اور دوسرا بیانیہ نو ماہ بعد کی کہانی ہے جب نیو یارک شہر میں سانحہ گیارہ ستمبر کے بعد، دہشت گردی کا سب سے بڑا واقعہ رونما ہوتا ہے، جس میں تمام تر ظاہری شواہد ایف بی آئی اکیڈمی سے فارغ التحصیل ہونے والی ایجنٹ ایلکس پیریش کے ملوث ہونے کی طرف اشارہ کرتے ہیں۔

افتتاحی تعارف (پریانکا چوپڑا کی زبانی)

پیش کش

تیاری 
17 ستمبر 2014ء کو اے بی سی نے اعلان کیا کہ وہ جوشوا سافرن کی تحریر کردہ اور مارک گورڈن کمپنی کی پیش کردہ ڈراما سیریز کا مرکزی خیال خرید چکا ہے۔ 23 جنوری 2015 ء کو اے بی سی نے 2015-16 کے ٹیلی ویژن دور کے لیے آزمائشی قسط (پائلٹ) کی فرمائش کی۔ آزمائشی قسط کی عکس بندی اٹلانٹا میں ہوئی جس کی ہدایات مارک منڈن نے دیں۔ 7 مئی 2015ء کو اے بی سی نے آزمائشی قسط منظور کرتے ہوئے 13 اقساط کے احکامات جاری کیے۔ بعد ازاں، 13 اکتوبر 2015ء کو ایک مکمل سیزن کے لیے سیریز کو منظور کرتے ہوئے اضافی چھ اقساط کی فرمائش بھی کی گئی، جس کے بعد اقساط کی تعداد بڑھ کر 19 ہو گئی۔

اداکاروں کا انتخاب 
سیریز کے لیے اداکاروں کی تلاش کے اشتہارات دیے جانے کا آغاز فروری 2015 ء سے ہوا۔ ٹیٹ ایلنگٹن پہلے اداکار تھے، جو 9 فروری 2015ء کو زیرِ تربیت ایف بی آئی ایجنٹ کے کردار کے لیے منتخب ہوئے۔ 9 فروری کو، گراہم روجرز بھی ایک اور زیرِ تربیت ایف بی آئی ایجنٹ کے طور پر سیریز میں شامل ہوئے۔ 25 فروری کو اعلان کیا گیا کہ آنجینیو ایلیس تربیتی اکیڈمی کی اسسٹنٹ ڈائریکٹر میرنڈا شا کا مرکزی کردار نبھائیں گی۔ ایلیس کو اے بی سی کے ہاؤ ٹو گیٹ اوے ود مرڈر کی کامیابی کے بعد اس سیریز میں شامل کیا گیا، جس کا مرکزی کردار بھی ایک افریقی امریکی خاتون ہے۔ بعد ازاں، اعلان کیا گیا کہ ڈوگرے اسکوٹ، جنھیں ابتدا میں کردار ایلیس کے سابقہ ساتھی کے طور پر منتخب کیا گیا تھا، اب وہ اُس کے ماتحت کا کردار نبھائیں گے۔ 25 فروری کو، بھارتی اداکارہ پریانکا چوپڑا اس سیریز کا حصہ بنیں، اُنہیں سیریز کی مرکزی کردار نوجوان خاتون ایلکس پیریش کے طور پر منتخب کیا گیا جو ایف بی آئی میں زیرِ تربیت ہے۔ 3 مارچ کو اطلاعات آئیں کہ جیک مک لاگلن وہ کردار نبھائیں گے جس کے لیے ایلکس پیریش محبت کا احساس رکھتی ہے، جب کہ جوہانا بریڈی اور یاسمین المصری بھی معاون کردار ادا کریں گے۔

آزمائشی قسط کے بعد اے بی سی نے کرداروں میں تبدیلیاں کیں۔ 19 مئی 2015ء کو ڈوگری اسکوٹ کو، جو پہلے ایف بی آئی کے خصوصی ایجنٹ لیام اوکونر کا کردار نبھا رہے تھے، سیریز سے نکال دیا گیا اور 17 جولائی 2015ء کو یہ کردار جوش ہوپکنز کے سپرد کر دیا گیا۔ 15 جولائی 2015ء کو کئی قسطوں میں ایک سابقہ پولیس اہل کار کا کردار نبھانے کے لیے ینابیل ایکوسٹا کو منتخب کیا گیا۔ 20 جولائی 2015ءکو ریک کوسنیٹ کو سابقہ ڈیفنس اٹارنی اور تجزیہ کار کا کردار دیا گیا جو برملا ہم جنس پرست ہے۔ 4 ستمبر 2015ء کو یہ خبر سامنے آئی کہ ایکوسٹا کا کردار کئی قسطوں تک محدود رکھنے کی بجائے اُنہیں ترقی دے کر پوری سیریز کا حصہ بنادیا گیا ہے۔ 11 ستمبر 2015ء کو جیکب آرٹسٹ بھی سیریز کا حصہ بنے۔ اُن کا کردار تربیت کے دوران ایک دوستانہ اور پُر اعتماد ایف بی آئی ایجنٹ کا ہے۔

عکس بندی 
اگرچہ کوانٹیکو کی آزمائشی قسط اٹلانٹا میں عکس بند کی گئی تھی، تاہم پہلے سیزن کی عکس بندی کا آغاز مانٹریال، کیوبیک اور شربروک، کیوبک میں موسمِ گرما 2015ء کے اواخر میں ہوا۔ ابتدائی 13 اقساط کی فلم بندی 20 جولائی 2015ء سے شروع ہوئی جو 17 دسمبر 2015ء تک جاری رہے گی۔

اداکار اور کردار

مرکزی 
 پریانکا چوپڑا بطور ایلکس پیریش، ایک ایف بی آئی ایجنٹ جو دہشت گردی کے ایک حملے میں انتہائی مشتبہ ٹھہرتی ہے۔ اپنے آپ کو بے گناہ ثابت کرنے کے لیے وہ روپوش ہوجاتی ہے اور ذمہ داروں کی تلاش شروع کرتی ہے تاکہ اپنی صفائی ثابت کرسکے۔
 جوش ہوپکنز بطور لیام اوکونر، ایک منجھا ہوا ایف بی آئی ایجنٹ جس کی تنزلی کرکے اکیڈمی میں تعینات کیا گیا ہے۔
 جیک مک لاگلن بطور رائن بوتھ، ایک خفیہ ایف بی آئی ایجنٹ جسے ایلکس کی خفیہ نگرانی کی ذمہ داری دی گئی ہے اور شبہ ہے کہ اُس پر ایلکس نے گولی چلائی تھی۔
 آنجینیو ایلیس بطور میرنڈا شا، کوانٹیکو کی گرو، جو جانتی ہے کہ ایلکس کو پھنسایا گیا ہے اور وہ اُسے اصل ذمہ داروں کی تلاش میں مدد کر رہی ہے۔
 یاسمین المصری بطور نیمہ اور رینا امین، جڑواں بہنیں جنھیں کوانٹیکو میں میرنڈا لے کر آئی ہے، دونوں خود کو ایک ہی فرد ظاہر کرتی ہیں اور اپنا نام نیمہ بتاتی ہیں۔
 جوہانا بریڈی بطور شیلبی وئیٹ، ایلکس کی بہترین دوست۔ یہ خاصے امیر گھرانے سے تعلق رکھتی ہے۔
 ٹیٹ ایلنگٹن بطور سائمن اشر، ایک یہودی اور نیمہ سے متاثر، جو ظاہر کرتا ہے کہ وہ اپنی زندگی کا کچھ حصہ غزہ میں گزار چکا ہے۔
 گراہم روجرز بطور کیلب ہاس، جسے بطور ایجنٹ اکیڈمی سے نکال دیا جاتا ہے، لیکن بعد ازاں تجزیہ کار کے طور پر تربیت کے لیے دوبارہ واپس لایا جاتا ہے۔

تکرار 
 اینابیل ایکوسٹا بطور نتالی ویزکیوز، اکیڈمی میں ایلکس کی حریف۔
 ریک کوسنیٹ بطور ایلائس ہارپر، ہم جنس پرست ہونے کا کھلے عام اظہار کرنے والا زیرِ تربیت تجزیہ کار جو ذاتی اور پیشہ وارانہ، دونوں اعتبار سائمن میں دلچسپی رکھتا ہے۔
 مارک پیلیگرینو بطور ایف بی آئی ڈائریکٹر۔
 جیکب آرٹسٹ بطور برینڈن فلچر۔
 اینا کھاجا بطور سیتا، ایلکس کی ماں۔

اقساط

پزیرائی

ناقدانہ ردِ عمل 
ٹیلی ویژن ناقدین کی جانب سے کوانٹیکو مثبت تبصرے حاصل کرنے میں کام یاب رہا۔ روٹن ٹماٹوز نے 54 تبصروں کی بنیاد پر 83 فی صد پسندیدگی کے ساتھ دس میں سے 6.6 کا اوسط درجہ دیا۔ ویب سائٹ نے اتفاق کیا کہ ’’واضح نقالی ایک طرف رکھتے ہوئے، کوانٹیکو خاصے متوازن اداکاروں کے ساتھ تفریح سے بھرپور سنسنی خیزی فراہم کرتا ہے۔‘‘ میٹاکریٹک پر، اس سلسلے کو 25 تبصروں کی بنیاد پر 100 میں سے 70 اسکور دیے گئے، جس سے ظاہر ہوتا ہے کہ عمومی تبصرے مثبت اور تعریفی رہے ہیں۔

درجہ بندیاں

نشریات

حوالہ جات

بیرونی روابط 
 
 
 اے ایکس این: کوانٹیکو

2010 کی دہائی کے امریکی ٹیلی ویژن سلسلے
2015ء میں شروع ہونے والی امریکی ٹیلی ویژن سیریز
ادبیات میں ایف بی آئی
امریکی جرم ڈراما ٹیلی ویژن سیریز
امریکی نشریاتی ادارہ نیٹورک کے پروگرام
انگریزی ٹیلی ویژن پروگرام
اے بی سی اسٹوڈیوز کے ٹیلی ویژن سلسلے
جاسوسی ٹیلی ویژن سلسلے
سلسلہ وار ڈراما ٹیلی ویژن سلسلے
فکشن میں 2018ء
فکشن میں دہشت گردی
ورجینیا کے پس منظر کے ٹیلی ویژن پروگرام
2010ء کی دہائی کی امریکی جرم ٹیلی ویژن سیریز
سنسی خیز ٹیلی ویژن سلسلے